  Анжелика Тихонова корреспондент Бадӟым вис карыса, нош ик азьланьтӥськом «Меӵ удмуртъёс» ӵектосмес. Таяз радэ куномы тунсыко егит удмурт пияш, кырӟась, ненег сюлэмо рокер Кирилл Кириллов луиз.  «Кырӟан чуръёсы крезьгур гожтыкум ик вордӥсько» 23 аресъем Кирилл Кириллов Алнаш ёросысь Сизьгуртын вордӥськиз. Алнашысь школаез йылпумъяса, Удмурт кун университетын дирижёрлы дышетскиз. Пияш школа вакытысеныз кылбур чуръёс гожъяны кутскиз: 9-10 классъёсын, урокъёсын мӧзмыса пуконъяз. Нырысетӥ чуръёссэ али но тодаз возе. Мон «ВКонтакте» туспуктэмме поттӥ вал, отчы нылаш гожтӥз, мынам синкашъёсы «домиком» но ӧрӟилэн бурдъёсыз выллем шуыса. Соку мон гожтӥ: «Под дивной чёрной шевелюрой брови домиком стоят, бывают дни, когда они летят туда, куда хотят» Кирилл Кириллов, кырӟась, крезьгурасьКалленэн-калленэн кылбур чуръёсысьтыз кырӟанъёс вордӥськыны кутскизы. Нырысь ик ӟуч кылын гожъяз, но соос умоесь ӧй вал, шуэ Кирилл. Соку  удмуртэн гожтыса утчаз, таосыз но умоесь ӧз потэ, озьы ке но аслаз сюлэмызъя тупазы. Круто гожъяськеме мынам уг пӧрмы. Чебер, мед со кылбуръёс кадь ик луозы, мон озьы уг быгатӥськы. Соин ик медам воксё огшоры луэ шуыса, мон гожъясько малпаськытэк, кызьы мынам пӧрме, ваньмыз мар йырам лыктэ Кирилл Кириллов, кырӟась, крезьгурась Удмурт кун университетын дышетскон вакытаз vk.com (Кирилл Кириллов) Ӵемысь кылъёс крезьгурен ӵош ик лыкто. Кириллэн верамезъя, дас кырӟанъёсыз пӧлысь укмысэз озьы пӧрмо, огез гинэ ӝутскем мылкыдын гожтӥське.   Чуръёсыз мур пуштросо, малпаськытӥсь луо. Тросэзлы валантэмгес но, дыр. Но Кириллы соос ваньмыз ик туж тодмо но матын. Уго сюжетъёссэ со ас улонысьтыз басьтэ: гожтэ, мае ортчиз, мар сярысь сюлмаське яке льӧль малпанъёссэ усьтэ. Мае уг тодӥськы, со сярысь уг гожъяськы, шуэ. Али мон мукет стилен гожъяськыны утчасько ини, сумасшедший метафораостэк. Мукет сямен асме утчасько. Всё равно будӥськод ук, озьы, кызьы тон гожъяд толон, туннэ озьы уд ни гожты Кирилл Кириллов, кырӟась, крезьгурасьbobolenin 2015-2016 аръёсы пияш аслэсьтыз крезьгуро ӵектоссэ мытӥз, рок кырӟанъёссэ быдэсъяны кутскиз. Аслыз bobolenin творческой кушемним кутӥз. Бӧрысь, 2018-тӥ арын 26-тӥ куартолэзе, сыӵе ик нимын группа кылдытӥз. Бордаз крезьгурасьёс Евгений Уткин, Владимир Жуйков, Алексей Софронов итӥськизы. Мынам альбоме гожтэмын ни вал, мон одӥгнам сое гожтӥ вал. Пиос – крезьгурасьёс – кылзӥськизы. Тодо вал, мынам группае ӧвӧл но презентация лэсьтэмын ӧвӧл на шуыса. Юрттом шуизы. Озьы бичаським но милемлы ваньмылы ӵош шудыны туж кельшиз, соос кылизы. <…> Монэ куиньназы, шуом, на воспитание басьтӥзы! Мон туж шумпотӥсько, озьы пӧрмиз шуыса Кирилл Кириллов, кырӟась, крезьгурась bobolenin группаеныз (Владимир Жуйков, Евгений Уткин, Алексей Софронов, Кирилл Кириллов) vk.com (ШУНДЫКАР-2021) Нырысь ик bobolenin группа Кирилл Кирилловен гинэ гожтэм кырӟанъёсты шудӥз. Нош али крезьгурзэс волятон, умойгес карон бордын огазьын тыршо, котькудзы асьсэлэсь марзэ ке выльзэ ватсало. Туннэ нуналлы группа кык альбомзэ поттӥз ини: 2018-тӥ арын - «Дэрилэсь корка», 2020-тӥ арын - «Вирнунал». Али bobolenin удмурт егитъёс пӧлын но, рок кырӟанъёсты мукет гажасьёс пӧлын но тодмо но яратоно группа луэ. Мон шумпотӥсько, милемыз тодмало шуыса. Мыным одӥг-кык адями вераз ке, кырӟанъёсмес кылзӥз шуыса, кельшиз-а, ӧз-а ке но соослы, мон шумпото ини, соос кылзӥськизы шуыса Кирилл Кириллов, кырӟась, крезьгурасьКирилл пусъе, та дыре bobolenin улоназ нырысетӥ инты басьтэ. Азьланяз кыӵе ке выль ӵектосэз кылдӥз ке но, озьы но нырысетӥ интыын ик луоз, шуэ. «Сцена вылын одӥг улонэ, нош со сьӧрын - мукетыз» Сценаен Кирилл пичи дырысеныз эшъяське. Нырысьсэ учкисьёс азе Алнашысь крезьгуръя школаын дышетскыкуз потӥз. Сцена вылын будӥз, кыдаз шуыны луоз. Мон соку нырысетӥ классын вал кадь. Ӵапак со дырысен мон сцена вылын ини шуыны луоз. Соку мон крезьгурчи сямен сцена вылэ потӥ, фортепианоен шудӥ, со сяна, кырӟай но эктӥ Кирилл Кириллов, кырӟась, крезьгурасьБӧрысь пияш театр кружоке ветлыны кутскиз. Отчы школаез йылпумъятозяз ик пыриськиз. 11-тӥ классын дышетскыкуз ёросысь лулчеберетъя юртын ужасьёс, кытын кружок радъяськиз, сое ёросысь гуртъёсъя гастрольёсазы но кутылӥзы. Кириллэн кылъёсызъя, ӵапак соку творчество удысын нырысетӥ коньдонзэ но басьтӥз. Мынам ноку но сцена вылэ потон ласянь барьере ӧй вал. Кинлы ке но, ух, сцена ук со, курдыт потэ, нош мынам озьы ӧй вал. Мынам атае но кырӟанъёс гожъя, весь сцена вылын, анае но весь сцена вылын, соин, дыр, со. Соос пичи дыръям весь олокытӥ но ветло вал, доре бер берто вал, и мыным со озьы ик кулэ кадь потэ Кирилл Кириллов, кырӟась, крезьгурасьКирилл пусъе, сценаен олокыӵе но кусыпъёссы луыло. Я со сое бордаз кыске, я магиез быре но, со вылэ «кулэ» шуыса гинэ пота. Но берло дыре валанэз лыктӥз, сцена мылкыдзэ кисьтыны, ваньмызлэсь шутэтскыны луонлык сётэ шуыса. Сцена вылын одӥг улонэз, нош со сьӧрын – мукетыз. Сцена вылын vk.com (bobolenin) «Нылпиосын ужало шуыса, ӧй малпа вал» Дирижёрлы дышетсконзэ йылпумъямез бере, Кирилл Кириллов ар ӵоже Ижкарысь огаз нылпи садын крезьгуръя дышетӥсь луыса ужаз. Пиналъёсты пӧртэм ужрадъёслы дасяз, эктонъёс пуктылӥз. Ужез туж яраз шуыса пусйиз. Мон нылпиосты яратӥсько. Мон «ути-пути» шуыса ветлӥсько, соос шорам учко но шуо вал «Кирилл Сергеевич, а почему у вас длинные волосы?». Одӥгез нылпи вераз вал: «А я Кирилла Сергеевича по телевизору видел, а он у нас рок-звезда оказывается». Эшшо «Кирилл Сергеевич, потрясите головой», шуо вал, мед йырсие выроз шуыса. Прикольно вал, мыным туж кельшиз! Кирилл Кириллов, кырӟась, крезьгурасьТабере крезьгурчи ассэ школаын дышетӥсьын эскерыны ӧдъя. Мынам ноку но ӧй вал малпанэ, мон кытын ке но одӥг интыын трос ар ужало шуыса. Тани садикын мон одӥг ар ужай, мыным тырмиз. Мон уг ни тодӥськы, мар выльзэ мон нылпиослы сётыны быгатӥсько но, мар нылпиос мыным выльзэ сётыны быгато. Тужгес но, куке вераськон мынэ творчество сярысь но нылпиос сярысь. Мон малпасько, куке тынад тылэд уг ни ӝуа пушкад, соку ик куштоно ни со ужез. Мон нылпиосты визьнодан борды, творчество борды туж кылкутыса басьтӥськисько. Ӧвӧл ке ини маид ке но вылез, тон кулэ кошкыны но сётыны мукет адямилы Кирилл Кириллов, кырӟась, крезьгурасьКириллэн верамезъя, нылпиосын ужалоз шуыса, ноку ӧз малпа вал, но озьы пӧрме. Нылпи садын ужамез сяна, кык пол ини «Шундыкар» лагерьын ӧнерчи луыса тыршиз, нош азьвылгес трос пол гинэ вожатой луылӥз. «Шундыкар» лагерьын  vk.com (Кирилл Кириллов) Удмурт усточи пиналъёс понна «Шундыкар» лагерь сярысь верано ке, Кирилл Кириллов отчы нырысьсэ 2013-тӥ арын сюриз. Сое отчы атаез келяз. Нош бӧрысь ини котькуд ар ветлӥз. Ассэ «Театр» но «Крезьгурчиос» отрядъёсын эскериз. 2016-тӥ арысен вожатой луиз. Нош «Шундыкарын» ӧнерчилэсь ужзэ нырысьсэ ас вылаз 2021-тӥ арын толалтэ ортчем лагерь смена дыръя мертаз, «Крезьгурчиос» отрядэн кивалтӥз. Соку солы bobolenin группаысь ик крезьгурась Владимир Жуйков юрттӥськиз. Владимир пиналъёсты гожъяз, нош Кирилл концерт дасян бордын тыршиз.  Нош туэ гужем лагерь смена дыръя Кирилл Кириллов быдэсак ачиз гинэ пиналъёсын ужаз. Мон бичай выль нылпиосты, кудъёсыз «Крезьгурчиос» отрядын ноку но ӧй вал. Соин ик выль шӧмын, выль программа милям пӧрмиз. Шуг но, курдыт но вал, но ми нылпиосын туж умой ужамы. Мыным сыӵе капчи вал, соос монэ валало шуыса, мон но соосты валасько вал Кирилл Кириллов, кырӟась, крезьгурась«Удмуртлык мынам сюлэмам» Ӵапак «Шундыкар» Кирилл Кирилловлы удмуртлыке но сюрес усьтӥз. Мон 13-тӥ арын лыктӥ, мон Алнашысь, сыӵе-таӵе шуыса! Нош собере адӟи, нылпиос оломар но каро, гитараен шудо, кырӟало. Малпасько, ой-ой. Валай, вань кытчы кыстӥськыны шуыса, сыӵе синмаськымон адямиос вань шуыса, мон соослэсь дышетскыны быгатӥсько шуыса Кирилл Кириллов, кырӟась, крезьгурась «Шундыкар» лагерьын  vk.com (ШУНДЫКАР-2021) Кирилл вера, удмуртлык солэн пушказ, сюлэмаз улэ. Соин ик со аслыз ужпум пуктэ – адямиослы удмурт кылэз гажанэз, яратонэз черекъятэк, одно ик дышетыны косытэк, лулчеберет пыр пыӵатыны. Мынам котьку сыӵе позицие вал: мон удмурт но мон кылме азинтыны вань луонлыкъёсты ужам куто. Мынам ноку но ӧй вал малпанэ адямиез кужмысь дышетыны косыны, сое тышкаськыны, малы уд дышетӥськы удмурт кылэз, тон удмурт ук шуыса. Мон малпасько, со шонертэм, малы ке шуоно адями уг тоды ке удмурт кылэз, солы возьматыны луэ, удмурт кыл - со классно шуыса. Быръён луыны кулэ Кирилл Кириллов, кырӟась, крезьгурасьКириллэн кылъёсызъя, али удмуртлык номыр шоры учкытэк азинске. Выль ӵектосъёс улонэ пыӵало, выль мер огазеяськонъёс кылдо, выль кырӟасьёс пото, фильмъёс, клипъёс лэсьтӥсько, писательёс гожъясько но трос мукетыз. Ваньмыз со эркын: котькин пыриськыны но, учкыны но, лыдӟыны но быгатэ. «Мар со удмуртъёслэн отын ортче, мар соос ужало валан понна гинэ но мон удмурт кылэз дышетысал», – шуэ крезьгурась. Мон крезьгурчи бере, крезьгур ласянь ик верало, со мыным матынгес. Милям крезьгурмы али туж азинскемын, туж классной. Мынам котьку потэ вал тӥяме со барьерез, удмурт кылын ке кырӟало, со мар ке умойтэм шуыса. Трос адямиослэн озьы вал ук: англи кылын соос кылзӥсько кырӟанъёсты, уг валало ке но кылэз, соослы кельше, нош удмурт кылэз малы ке но уг быгато озьы ик кылзӥськыны Кирилл Кириллов, кырӟась, крезьгурась«Нош али даже ӟуч тусовкаысь адямиос но лыкто концертэ, кылзӥсько, соослы кельше, – азьланьтэ веранзэ Кирилл. – Соос даже гажаны кутско. Соин ик крезьгурмы милям туж азинлыко». «Семья - со мынам храме» Удмурт кылэз яратон пичи дырысен ик пыӵатоно, шуэ Кирилл. Шӧдӥське, солы сыӵе яратон семьяяз пыӵатӥллям: анаез Валентина Николаевна, атаез Сергей Ксенофонтович, озьы ик аслэсьтыз трослы бадӟым Евгений агаез, Дина апаез.  Семья – со мынам храме. Ми соосын котьку кусып возиськом, мон ӵем соос доры ветлӥсько. Ми котьку ог-огмес поддерживать кариськом, пӧртэм темаосъя вераськиськом, милям ӧвӧл рамкаосмы. Ми сыӵе семья-семья, ог-огмылы юрттӥськыса улӥськом! Кирилл Кириллов, кырӟась, крезьгурась Кирилл Кириллов анаеныз но атаеныз vk.com (Сергей Кириллов) Кирилл понна семья бадӟым инты басьтэ. Одно ик тодын возёно, кин тонэ будэтӥз, гажано соосты, анай-атаедлы вань кужмыныд юрттыны кулэ, пусъе крезьгурась. Мынам эшъёсы но, мон доры куное лыкто ке, коркаямы пыро ке, тонэ ӟыгырто кадь но тыныд сыӵе гань-гань луэ, шуо. Зэмзэ ке, ваньмыз со туж трос кужмын лэсьтӥське. Малы ке шуоно мынам атае сое вала, шӧдэ. Яратон – валтӥсез Кирилл Кириллов, кырӟась, крезьгурасьАзьланяз, куке пыд йылаз юн-юн сылоз, шӧдоз, кин луэмзэ, Кирилл Кириллов одно ик аслэсьтыз но тып-тып семьязэ кылдытоз… Нылпиосмы вордӥськозы, кресло-качалка, одно ик пуны басьто аслым. Эшшо туж потэ кыӵе ке но сад-бакча воземе. Мынам анае туж трос сяськаос будэтэ, милям маке быдӟа садмы вань! Со котькуд гужем тулысысен сяськаосты будэтыны кутске. Мыным весь тунсыко потэ, аслам но будэтэме потэ. <…> Куке пересьмо, луоз, дыр, мынам но палисаднике Кирилл Кириллов, кырӟась, крезьгурасьНош али со одӥг нуналэн улӥсько на, шуэ. Егит дыръяз улонысь ваньзэ тунсыкозэ басьтыны тырше, нуналлы быдэ выль мылкыд утча, но адямиосты гажан сярысь уг вунэты. Мон улонам тыршисько, медам мон адямилы вӧсь кары шуыса. Валамон, куддыр вӧсь кариськод ик, малпамтэ шорысь но, но валтӥсез ужпуме – кинлы мон быгато юрттыны, мон соослы юрттӥсько Кирилл Кириллов, кырӟась, крезьгурасьТӥни сыӵе со яркыт, лэчыт, но со вакытэ ик ненег меӵ удмурт Кирилл Кириллов.  Тегъёс: Мерлык Удмуртия удмуртъёс Алнаш крезьгур меӵудмуртъёс  